**Noi ne-am promis**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu ți-am promis, tu mi-ai promis,

Că tot ce ni se-ntâmplă, chiar și-n vis,

În clipe ce petrecem împreună,

Să fie alt motiv de voie bună.

Să nu uităm nimic să povestim

Din visurile ce ni le-amintim,

Iar tot ce mai aflăm din astă lume,

Să presărăm cu ale noastre glume.

Eu ți-am promis, iubita mea, un trai

Așa cum îl visai și ți-l doreai,

Și-mi place cum, pe față, fericirea

Exprimă ce-ai în suflet: doar iubirea.

Tu mi-ai promis mereu a mea să fii,

Să mă iubești, cum numai tu poți ști,

În viața ce-o cânta-v-om împreună

Pe drumul drept, ca a chitarei strună.

Eu ți-am promis, tu mi-ai promis, iar noi,

Pe-aceeași cale mergem amândoi,

Cu liniștea din suflete deplină,

Spre Casa încărcată de lumină.